[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.10.2007

SEC(2007) 1302

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

συνοδευτικό της Πρότασης ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46//ΕΚ [COM(2007) 593 τελικό SEC(2007) 1301]

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

συνοδευτικό της Πρότασης ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46//ΕΚ

Από την εκτίμηση αντικτύπου προέκυψε ότι η εισαγωγή υδρογονοκίνητων οχημάτων στο πλαίσιο της έγκρισης τύπου ολόκληρου οχήματος είναι αναγκαία για να εξασφαλίζεται η λειτουργία της εσωτερικής αγοράς και να παρέχεται υψηλό επίπεδο δημόσιας ασφάλειας και περιβαλλοντικής προστασίας.

Η κατάσταση που επικρατεί σήμερα όσον αφορά την έγκριση προηγμένων οχημάτων που χρησιμοποιούν ως καύσιμο υδρογόνο προκαλεί εντεινόμενο προβληματισμό και αποτελεί πηγή αβεβαιότητας. Προς το παρόν, τα εν λόγω οχήματα δεν περιλαμβάνονται στο πλαίσιο της Ευρωπαϊκής Κοινότητας για την έγκριση τύπου ολόκληρου οχήματος. Η κατάσταση αυτή συνεπάγεται περίπλοκες και δαπανηρές διαδικασίες έγκρισης και δεν εξασφαλίζει ότι τα οχήματα μπορούν να διατεθούν στην αγορά ολόκληρης της Ευρωπαϊκής Ένωσης.

Εάν δεν πραγματοποιηθεί αλλαγή πολιτικής, υπάρχει ο κίνδυνος να διαταραχθεί η λειτουργία της εσωτερικής αγοράς και η έγκριση να παραμείνει δαπανηρή και επαχθής διαδικασία. Είναι δυνατόν, εάν δεν αναληφθεί δράση σε επίπεδο ΕΕ, τα κράτη μέλη να υιοθετήσουν αποκλίνοντα πρότυπα για τα υδρογονοκίνητα οχήματα, κάτι που θα δημιουργούσε δυσμενή κατάσταση όσον αφορά την ενιαία αγορά, τις οικονομίες κλίμακας και το σχεδιασμό οχημάτων.

Από την εκτίμηση αντικτύπου προέκυψε ότι, εάν επεκταθεί το υφιστάμενο σύστημα έγκρισης τύπου ολόκληρου οχήματος στα υδρογονοκίνητα οχήματα, θα υπάρξει ουσιαστική εξοικονόμηση χρημάτων για τους κατασκευαστές όσον αφορά το κόστος των διαδικασιών έγκρισης. Αυτό συμβαίνει επειδή με την επιλογή πολιτικής «Νομοθεσία σε επίπεδο Ευρωπαϊκής Ένωσης», μία έγκριση θα ήταν επαρκής για κάθε τύπο οχήματος προκειμένου αυτό να αποτελέσει αντικείμενο εμπορίας στην Ευρωπαϊκή Ένωση. Ως εκ τούτου, η επιλογή αυτή θα άνοιγε όλες τις αγορές των 27 κρατών μελών της Ευρωπαϊκής Ένωσης για τα υδρογονοκίνητα οχήματα. Η εν λόγω επιλογή θεωρείται πιθανόν ότι θα επισπεύσει το ρυθμό εισαγωγής αυτής της φιλικής προς το περιβάλλον τεχνολογίας πρόωσης, η οποία, με τη σειρά της, θα εξασφαλίσει ότι τα περιβαλλοντικά οφέλη που προκύπτουν από τη χρήση υδρογονοκίνητων οχημάτων θα γίνονται απτά σε συντομότερο χρονικό διάστημα.

Η επιλογή που έγκειται στη θέσπιση κοινοτικού κανονισμού θα εξασφαλίσει ότι όλα τα υδρογονοκίνητα οχήματα που αποτελούν αντικείμενο εμπορίας στην Ευρώπη κατασκευάζονται σύμφωνα με κοινό πρότυπο και παρέχουν τουλάχιστον το ίδιο επίπεδο ασφάλειας με τα συμβατικά οχήματα. Από την εκτίμηση αντικτύπου προέκυψε ότι οι απαιτήσεις του σχεδίου πρότασης για έναν δυνάμει κανονισμό ΕΕ περιλαμβάνουν τις αναγκαίες διατάξεις για την αντιμετώπιση των ζητημάτων ασφάλειας που συνδέονται με την πρόωση με υδρογόνο.

Εάν επεκταθεί το πλαίσιο έγκρισης τύπου στα υδρογονοκίνητα οχήματα, θα εξασφαλίζεται ότι η Ευρωπαϊκή Ένωση συμβαδίζει με άλλες σημαντικές αυτοκινητοπαραγωγές περιοχές όσον αφορά την εισαγωγή καινοτόμων οχημάτων. Οι επενδύσεις σε αυτές τις λύσεις αναμένεται ότι θα αυξηθούν, κάτι που θα συμβάλει στην ταχύτερη ανάπτυξη της τεχνολογίας υδρογόνου στην Ευρωπαϊκή Ένωση.